Εκθέσεις και κατευθυντήριες γραμμές που εκπόνησαν οι οργανισμοί της ΕΕ στον τομέα της ασφάλειας κατά το τελευταίο εξάμηνο

Οργανισμός της Ευρωπαϊκής Ένωσης για τη συνεργασία στον τομέα της επιβολής του νόμου (Ευρωπόλ)

·Στις 22 Ιουνίου 2021 η Ευρωπόλ δημοσίευσε την ετήσια έκθεσή της σχετικά με την κατάσταση και τις τάσεις της τρομοκρατίας [Terrorism Situation and Trend Report (Te-Sat)], η οποία περιγράφει λεπτομερώς την κατάσταση της τρομοκρατίας και περιλαμβάνει αριθμητικά στοιχεία σχετικά με τις τρομοκρατικές επιθέσεις και τις συλλήψεις στην ΕΕ το 2020.

·Στις 13 Αυγούστου 2021 η Ευρωπόλ δημοσίευσε την τρίτη έκδοση της ετήσιας έκθεσής της σχετικά με την τζιχαντιστική προπαγάνδα στο διαδίκτυο (annual report on Online Jihadist Propaganda), η οποία περιλαμβάνει ολοκληρωμένη ανάλυση των βασικών τάσεων και εξελίξεων όσον αφορά τη διαδικτυακή προπαγάνδα των σημαντικότερων τζιχαντιστικών οργανώσεων για το έτος 2020.

·Στις 7 Σεπτεμβρίου 2021 η Ευρωπόλ και το Γραφείο των Ηνωμένων Εθνών για τον Έλεγχο των Ναρκωτικών και την Πρόληψη του Εγκλήματος (UNODC) δημοσίευσαν τη νέα έκθεση επισκόπησης σχετικά με την κοκαΐνη (New Cocaine Insights Report), που περιγράφει τη νέα δυναμική της αγοράς κοκαΐνης, η οποία συνιστά σαφή απειλή για την ευρωπαϊκή και την παγκόσμια ασφάλεια.

·Στις 11 Νοεμβρίου 2021 η Ευρωπόλ δημοσίευσε την οικεία ετήσια αξιολόγηση απειλών όσον αφορά το οργανωμένο έγκλημα στο διαδίκτυο (Internet Organised Crime Threat Assessment) (IOCTA). Στη φετινή έκθεση, ο αντίκτυπος της πανδημίας COVID-19 εξακολουθεί να είναι ορατός.

·Στις 24 Νοεμβρίου 2021 η Ευρωπόλ, σε συνεργασία με την Eurojust, δημοσίευσε την τρίτη ετήσια έκθεση Sirius για την κατάσταση όσον αφορά τα ψηφιακά αποδεικτικά στοιχεία στην ΕΕ (third annual Sirius report on EU digital evidence situation). Η εν λόγω έκθεση αντικατοπτρίζει την πολυπλοκότητα που προκαλούν το διαρκώς εξελισσόμενο ψηφιακό τοπίο και το κατακερματισμένο νομικό πλαίσιο. Δείχνει επίσης πώς η παγκόσμια πανδημία COVID-19 ανάγκασε το δικαστικό σύστημα και τις αρχές επιβολής του νόμου της ΕΕ να αναπτύξουν καινοτόμες προσεγγίσεις και να προσαρμόσουν τις υφιστάμενες διαδικασίες.

Οργανισμός της Ευρωπαϊκής Ένωσης για τη συνεργασία στον τομέα της ποινικής δικαιοσύνης (Εurojust).

·Τον Ιούλιο του 2021 η Eurojust δημοσίευσε κατευθυντήριες γραμμές σχετικά με τον τρόπο δίωξης της απάτης στον τομέα των επενδύσεων (Guidelines on How to Prosecute Investment Fraud) . Οι κατευθυντήριες γραμμές παρέχουν επισκόπηση των νομικών και επιχειρησιακών ζητημάτων που ενδέχεται να αντιμετωπίσουν οι εισαγγελείς και εξηγούν πώς μπορούν η Eurojust και η Ευρωπόλ να συμβάλουν στην επιτυχή περάτωση των διώξεων για απάτη στον τομέα των επενδύσεων.

·Επίσης, τον Ιούλιο η Eurojust δημοσίευσε την έκθεση σχετικά με τις υποθέσεις που διαχειρίζεται η Eurojust στον τομέα του ευρωπαϊκού εντάλματος σύλληψης (Report on Eurojust’s Casework in the Field of the European Arrest Warrant) , στην οποία προσδιορίζονται οι βασικές δυσκολίες που ανέκυψαν κατά την πρακτική εφαρμογή του ευρωπαϊκού εντάλματος σύλληψης βάσει των υποθέσεων που διαχειρίζεται η Eurojust και τονίζεται, κατά περίπτωση, ο ρόλος που έχει διαδραματίσει η Eurojust στην αντιμετώπιση αυτών των δυσκολιών.

·Τον Οκτώβριο του 2021 η Eurojust δημοσίευσε ενημερωτικό δελτίο για την εμπορία ανθρώπων (Trafficking in Human Beings Factsheet) , στο οποίο περιγράφεται λεπτομερώς το έργο του οργανισμού σ’ αυτόν τον τομέα, με σκοπό την περαιτέρω αύξηση της ευαισθητοποίησης των επαγγελματιών σχετικά με την προστιθέμενη αξία της Eurojust όσον αφορά την ενίσχυση της δικαστικής συνεργασίας σε υποθέσεις εμπορίας ανθρώπων.

·Σε έκθεση που δημοσιεύτηκε στις 18 Οκτωβρίου 2021, η Eurojust συντόνισε την πρώτη πλήρη επισκόπηση των δράσεων για την παροχή βοήθειας σε θύματα εμπορίας ανθρώπων. Πρόκειται για κοινή προσπάθεια όλων των οργανισμών της Ευρωπαϊκής Ένωσης που δραστηριοποιούνται στον τομέα της δικαιοσύνης και των εσωτερικών υποθέσεων .

·Τον Νοέμβριο του 2021 η Eurojust δημοσίευσε φυλλάδιο με οδηγίες προς τους επαγγελματίες σχετικά με τη χρήση και τη νομική φύση, σε δικαστικές διαδικασίες, των πληροφοριών που λαμβάνονται κατά την απενημέρωση μεταναστών στα εξωτερικά σύνορα της ΕΕ (booklet on the use and legal nature in judicial proceedings of information obtained from debriefed migrants at EU external borders).

·Επίσης, τον Νοέμβριο του 2021 η Eurojust υπέβαλε έκθεση σχετικά με την προστασία των δικαιωμάτων των θυμάτων σε διασυνοριακές υποθέσεις (report on the protection of victims’ rights in cross-border cases), στην οποία —υπό το πρίσμα των υποθέσεων που διαχειρίζεται η Eurojust— αναλύονται οι βασικές προκλήσεις και οι βέλτιστες πρακτικές στον εν λόγω τομέα.

·Τον Νοέμβριο δημοσιεύτηκε η τρίτη κοινή έκθεση της Eurojust και της Ευρωπόλ σχετικά με την κατάσταση όσον αφορά τα ψηφιακά αποδεικτικά στοιχεία στην ΕΕ (3rd joint Eurojust-Europol EU Digital Evidence Situation Report). Η έκθεση έχει σκοπό να παρουσιάσει δεδομένα σχετικά με τη χρήση ηλεκτρονικών αποδεικτικών στοιχείων σε ποινικές υποθέσεις και συγκεντρώνει τις απόψεις των δικαστικών αρχών, των αρχών επιβολής του νόμου και των παρόχων επιγραμμικών υπηρεσιών σχετικά με τις μεθόδους και τις προκλήσεις της συλλογής στοιχείων για σκοπούς έρευνας και δίωξης.

Οργανισμός της Ευρωπαϊκής Ένωσης για την Κυβερνοασφάλεια (ENISA)